钦定古今图书集成/明伦汇编/官常典/第317卷 > 顾清
## 钦定古今图书集成/明伦汇编/官常典/第317卷 > 顾清

按《明外史》本传：“清字士廉，松江华亭人。弘治五年，举
乡试第一。明年成进士，改庶吉士，授编修，与同年生
毛澄、罗钦顺、汪俊相砥以名节，进侍读。正德初，刘瑾
窃柄，清邑子张文冕为谋主，附者立尊显，清绝不与
通。瑾衔之，摘《会典》小误，挫诸翰林。清降编修，又尽调
诸翰林为部属，清得南京兵部员外郎。瑾诛，还翰林”，
擢侍读学士，掌院事。寻迁少詹事，充经筵日讲官，进
礼部右侍郎。时澄已为尚书，清协恭守职。前后《请建
储宫》《罢巡幸疏》凡十数上。世宗嗣位，为御史李献所
劾，罢归。清学端行谨，恬于进取。家居，荐者相继，悉报
寝。嘉靖六年诏举老成堪用内阁者，廷推及清，乃以
为南京礼部右侍郎。上言：“锦衣职侍卫，祖宗朝非机
密不遣。正德间，营差四出，海内骚然，陛下所亲见。近
乃遣千户勘扬州高瀹争私财事，囚其女归，憯毒备
加。请自今悉付所司，停旗校无遣。”从之。屡疏引疾，诏
进尚书，致仕。时方进表入都，道卒，谥文僖。